L-UE tilqa' t-tħabbira li għamel is-Segretarju Ġenerali tan-NU fit-23 ta' Settembru tal-qbil dwar il-formazzjoni ta' kumitat kostituzzjonali. L-UE affermat b'mod konsistenti li kwalunkwe soluzzjoni sostenibbli għall-konflitt teħtieġ transizzjoni politika ġenwina kif indikat fir-Riżoluzzjoni 2254 (2015) tal-Kunsill tas-Sigurtà tan-NU u fil-Komunikat ta' Ġinevra tal-2012 innegozjat mill-partijiet Sirjani fi ħdan il-proċess ta' Ġinevra mmexxi min-NU. Għalhekk l-UE tistenna b'interess il-laqgħa inawgurali tal-kumitat mal-ewwel opportunità possibbli u minn hemm ser tissorvelja l-iżviluppi aktar mill-qrib. Dan huwa pass definittiv 'il quddiem, u wieħed li huwa ċertament mimli bil-potenzjal. Sadanittant, madankollu, il-konflitt f'Idlib jippersisti – wara tmien snin ta' gwerra ċivili – kif jippersistu wkoll l-ostilitajiet f'partijiet oħra tas-Sirja. Għalhekk l-UE tisħaq bl-istess mod dwar il-ħtieġa urġenti ta' żviluppi pożittivi b'mod parallel mal-ħidma fil-kumitat kostituzzjonali. Jenħtieġ li l-partijiet jinvolvu ruħhom f'miżuri għat-tisħiħ tal-fiduċja; jenħtieġ li jiżguraw aċċess umanitarju u rispett sħiħ għad-dritt umanitarju internazzjonali; u mhux inqas, għandu jiġi ddikjarat waqfien mill-ġlied sħiħ u dejjiemi fis-Sirja kollha. Tali miżuri huma importanti fihom infushom, iżda ser jgħinu wkoll biex jiġġeneraw l-atmosfera pożittiva meħtieġa għas-suċċess tan-negozjati bejn il-partijiet Sirjani. L-UE tissottolinja l-importanza li jiġu żgurati kondizzjonijiet propizji għar-ritorn sikur, volontarju u dinjituż tar-refuġjati u tal-persuni spostati f'pajjiżhom. L-UE tfakkar li ser tkun lesta li tgħin fir-rikostruzzjoni tas-Sirja meta transizzjoni politika komprensiva, ġenwina u inklużiva, fil-qafas tar-Riżoluzzjoni 2254 tal-Kunsill tas-Sigurtà tan-NU u tal-proċess ta' Ġinevra, tkun qed titwettaq b'mod deċiżiv. L-UE tinsab lesta li tappoġġa l-iżvilupp fil-proċess ta' paċi fis-Sirja b'kull mod li tista', flimkien mal-Mibgħut Speċjali tan-NU u f'koordinazzjoni miegħu. Il-Pajjiżi Kandidati t-Turkija, ir-Repubblika tal-Maċedonja ta' Fuq*, il-Montenegro*, is-Serbja* u l-Albanija* u l-pajjiżi tal-EFTA l-Iżlanda u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-dikjarazzjoni. *Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.